Владимир Маяковски
Нощ

Превод от руски: Никола Инджов, —

chitanka.info

Белият и пурпурният — смачкани напосоки,

в зеления насипаха шепа дукати,

а в черните длани на прозорци високи

раздадоха запалени жълти карти.

За площади и булеварди не бе странно

да видят на зданията сини тоги.

Огньове венчаваха с пръстени от рани

глезените на бягащи дългоноги.

Тълпата — нашарена гъвкава котка –

се виеше, помамена от вратите;

всеки сякаш искаше да прикотка

отломъци смях от грамади стрити.

А аз пък, почувствал зовящите лапи

на дрехите, с усмивка ги попогалих,

с тенекия ги сплаших и със смях на арапи,

по челата разцъфтели от папагали.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.